CELEX: 52018PC0721
Language: da
Date: 2018-10-31
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 31.10.2018
            COM(2018) 721 final
            2018/0373(NLE)
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse. 
               
               
                  Ved brev registreret i Kommissionen den 20. juni 2018 anmodede Letland om tilladelse til fortsat at anvende en foranstaltning, der fraviger de generelle principper om fradragsret for indgående moms i forbindelse med visse personbiler. Sammen med anmodningen om forlængelse sendte Letland en rapport med en redegørelse for anvendelsen af den procentsats, der er fastsat for begrænsningen af fradragsretten. 
               
               
                  I overensstemmelse med momsdirektivets artikel 395, stk. 2, underrettede Kommissionen ved brev af 7. september 2018 de øvrige medlemsstater om Letlands anmodning. Ved brev af 10. september 2018 meddelte Kommissionen Letland, at den rådede over alle de oplysninger, som den fandt nødvendige for at kunne vurdere anmodningen.
               
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I henhold til momsdirektivets artikel 168 kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. I henhold til artikel 26, stk. 1, litra a), i samme direktiv sidestilles anvendelse til privat brug af en vare, der indgår i en virksomheds aktiver, med levering af ydelser mod vederlag, hvis momsen af varen har kunnet fradrages. Denne ordning giver mulighed for at inddrive oprindeligt fradraget moms i forbindelse med privat brug. 
               
               
                  Ordningen er vanskelig at anvende, når det drejer sig om personbiler, navnlig fordi det er vanskeligt at fastsætte grænsen mellem privat og erhvervsmæssig brug. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres. 
               
               
                  Letland fik ved Rådets gennemførelsesafgørelse 2013/191/EU
                     1
                   tilladelse til at begrænse fradragsretten til 80 % for visse personbiler. Letland mente ikke, at denne procentdel svarede til de faktiske omstændigheder, og Letland fik således ved Rådets gennemførelsesafgørelse (EU) 2015/2429
                     2
                   tilladelse til at begrænse fradragsretten til 50 %. Denne afgørelse udløber den 31. december 2018, og Letland har derfor anmodet om at forlænge foranstaltningen i endnu en begrænset periode. 
               
               
                  Letland har i overensstemmelse med artikel 6, stk. 2, i gennemførelsesafgørelse (EU) 2015/2429 indgivet en rapport med en vurdering af den anvendte procentsats for momsfradraget. 
               
               
                  Ifølge Letland er den anvendte procentsats stadig hensigtsmæssig. I den periode, hvor det har været muligt at anvende den særlige foranstaltning, har Letland gjort fuld brug af begrænsningen og konstateret, at det letter den administrative byrde for såvel skatteyderne som for skatteforvaltningen i de tilfælde, hvor personbiler ikke udelukkende anvendes til erhvervsmæssige formål. 
               
               
                  Betingelserne for anvendelse af undtagelsen gør sig stadig gældende. Den særlige foranstaltning gælder for alle personbiler, der er under en bestemt vægt og har højst otte siddepladser foruden førerens, og som ikke udelukkende anvendes til erhvervsmæssige formål. Personbiler, der anvendes til særlige formål, er dog ikke omfattet af begrænsningen af fradragsretten og behandles efter de almindelige regler. Det drejer sig om biler, der er erhvervet med henblik på videresalg, leje eller leasing, biler til person- eller varetransport (f.eks. taxaer), biler, der benyttes til køretimer, biler, der anvendes af vagt- eller udrykningstjenester, og biler, der anvendes som udstillingsmodeller.
               
               
                  I betragtning af den særlige foranstaltnings positive virkninger på skatteydernes og skatteforvaltningens administrative byrde foreslås det at tillade den i endnu en periode frem til den 31. december 2021. En eventuel anmodning om forlængelse skal ledsages af en rapport med en redegørelse for den anvendte procentsats og skal indgives til Kommissionen senest den 31. marts 2021.
               
            
            
               •Sammenhæng med de gældende regler på samme område
            
            
               Andre medlemsstater har fået tilladelse til lignende fravigelser i forbindelse med fradragsretten. 
            
            
               I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende efter deres nationale lovgivning pr. 1. januar 1979. Der findes derfor en række "stand still"-bestemmelser, som begrænser retten til at fradrage moms for så vidt angår personbiler. 
            
            
               
                  Uanset tidligere initiativer til at indføre regler for, hvilke kategorier af udgifter der kan være genstand for begrænset fradragsret
                     3
                  , er en sådan fravigelse hensigtsmæssig i afventning af en harmonisering af disse regler på EU-niveau. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               Artikel 395 i momsdirektivet. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet af følgende grunde: 
               
               
                  Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse. 
               
               
                  I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at bekæmpe momsunddragelse og forenkle momsinddrivelsen.
               
            
            
               •Valg af retsakt
            
            
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Desuden er en rådsafgørelse den mest egnede retsakt, da den kan rettes til de enkelte medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Letland og vedrører kun denne medlemsstat. 
               
            
            
               •Indhentning og brug af ekspertbistand
            
            
               
                  Der var ikke behov for ekstern ekspertbistand. 
               
            
            
               •Konsekvensanalyse
            
            
               
                  Forslaget skal forenkle proceduren for beskatning og forhindre momsundgåelse og har derfor en potentiel positiv virkning for både virksomheder og forvaltninger. Letland mener, at den fundne løsning er en passende foranstaltning og svarer til andre tidligere og nuværende fravigelser.
               
            
            
               4.VIRKNINGER FOR BUDGETTET
            
            
               
                  Forslaget har ingen negative konsekvenser for EU-budgettet.
               
            
            
               5.ANDRE FORHOLD
            
            
               
                  Forslaget indeholder en udløbsklausul, nemlig i form af en udløbsdato fastsat til den 31. december 2021.
               
            
         
         
            
               
                  Såfremt Letland skulle ønske at forlænge fravigelsesforanstaltningen ud over 2021, bør der sammen med anmodningen om forlængelse indgives en rapport til Kommissionen med en redegørelse for den procentuelle begrænsning senest den 31. marts 2021.
               
            
            
               2018/0373 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse (EU) 2015/2429 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  4
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Letland fik ved Rådets gennemførelsesafgørelse (EU) 2015/2429
                  5
                tilladelse til at begrænse fradragsretten for moms til 50 % ved erhvervelse, leasing, erhvervelse inden for Fællesskabet og import af personbiler med en tilladt totalvægt på højst 3 500 kg og med højst otte siddepladser foruden førerens samt ved udgifter til vedligeholdelse og reparation af samt brændstof til sådanne personbiler frem til den 31. december 2018. 
            
            
               (2)Ved brev registreret i Kommissionen den 20. juni 2018 anmodede Letland om tilladelse til fortsat at anvende den særlige foranstaltning, der fraviger artikel 26, stk. 1, litra a), artikel 168 og artikel 168a i direktiv 2006/112/EF, med henblik på at begrænse fradragsretten for udgifter til visse personbiler, der ikke udelukkende anvendes til erhvervsmæssige formål. 
            
            
               (3)Kommissionen videresendte Letlands anmodning til de øvrige medlemsstater ved brev af 7. september 2018. Kommissionen meddelte ved brev af 10. september 2018 Letland, at den rådede over alle de oplysninger, som den fandt nødvendige for at kunne vurdere anmodningen.
            
            
               (4)Letland har i overensstemmelse med artikel 6, stk. 2, i gennemførelsesafgørelse (EU) 2015/2429 indgivet en rapport med en vurdering af procentsatsen for momsfradraget. Letland anfører med udgangspunkt i de foreliggende oplysninger, at en begrænsning på 50 % fortsat er berettiget og hensigtsmæssig.
            
            
               (5)Forlængelsen af fravigelsesforanstaltningen bør begrænses i tid, så der kan foretages en vurdering af dens virkninger og af procentsatsens hensigtsmæssighed. I betragtning af fravigelsesforanstaltningens positive virkninger på skatteydernes og skatteforvaltningernes administrative byrde bør Letland gives tillades til fortsat at anvende foranstaltningen i en begrænset periode frem til den 31. december 2021.
            
            
               (6)Såfremt Letland mener, at det er nødvendigt at forlænge fravigelsesforanstaltningen ud over 2021, bør Letland senest den 31. marts 2021 sammen med anmodningen om forlængelse indgive en rapport til Kommissionen med en vurdering af den anvendte procentsats.
            
            
               (7)Fravigelsen vil kun i ubetydelig grad påvirke de samlede indtægter fra afgifter, der opkræves ved det endelige forbrug, og får ingen negative virkninger på Unionens egne indtægter hidrørende fra moms.
            
            
               (8)Rådets gennemførelsesafgørelse (EU) 2015/2429 bør derfor ændres —
            
            
               VEDTAGET DENNE AFGØRELSE: 
            
            
               Artikel 1
            
         
         
            
               Artikel 6 i Rådets gennemførelsesafgørelse (EU) 2015/2429 affattes således:
            
            
               "Artikel 6
            
            
               1. Denne afgørelse anvendes fra den 1. januar 2016 til den 31. december 2021.
            
            
               2. En eventuel anmodning om forlængelse af tilladelsen fastsat i denne afgørelse skal indgives til Kommissionen senest den 31. marts 2021 og skal ledsages af en rapport, som indeholder en vurdering af den procentsats, der er fastsat i artikel 1."
            
            
               Artikel 2
            
            
               Denne afgørelse anvendes fra den 1. januar 2019. 
            
            
               Artikel 3
            
            
               Denne afgørelse er rettet til Republikken Letland. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets gennemførelsesafgørelse 2013/191/EU af 22. april 2013 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 113 af 25.4.2013, s. 11). 
               
               
                  
                     (2)
                  
                        Rådets gennemførelsesafgørelse (EU) 2015/2429 af 10. december 2015 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 334 af 22.12.2015, s. 15). 
               
               
                  
                     (3)
                  
                        KOM(2004) 728 endelig — Forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10), trukket tilbage den 21. maj 2014 (EUT C 153 af 21. 5. 2014, s. 3). 
               
               
                  
                     (4)
                  
                        EUT L 347 af 11.12.2006, s. 1. 
               
               
                  
                     (5)
                  
                        Rådets gennemførelsesafgørelse (EU) 2015/2429 af 10. december 2015 om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem (EUT L 334 af 22.12.2015, s. 15).